Kommissionens beslutning

af 19. oktober 2000

om bemyndigelse af medlemsstaterne til midlertidigt at tillade handel med forstligt formeringsmateriale, der ikke opfylder kravene i Rådets direktiv 66/404/EØF og 71/161/EØF

(meddelt under nummer K(2000) 2825)

(2000/670/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/404/EØF af 14. juni 1966 om handel med forstligt formeringsmateriale(1), senest ændret ved akten vedrørende Østrigs, Finlands og Sveriges tiltrædelse, særlig artikel 15,

under henvisning til Rådets direktiv 71/161/EØF af 30. marts 1971 om normerne for den ydre beskaffenhed af forstligt formeringsmateriale, som forhandles inden for Fællesskabet(2), senest ændret ved akten vedrørende Østrigs, Finlands og Sveriges tiltrædelse, særlig artikel 15,

under henvisning til anmodninger fra visse medlemsstater, og

ud fra følgende betragtninger:

(1) Produktionen af formeringsmateriale af de i bilagene anførte arter er for tiden utilstrækkelig i medlemsstaterne, hvilket resulterer i, at deres behov for formeringsmateriale, der opfylder kravene i direktiv 66/404/EØF eller 71/161/EØF, ikke kan dækkes.

(2) Tredjelande kan ikke levere tilstrækkelige mængder formeringsmateriale af de relevante arter, der kan give samme garantier som formeringsmateriale fra EF, og som opfylder kravene i ovennævnte direktiver.

(3) Medlemsstaterne bør derfor bemyndiges til i en begrænset periode at tillade handel med formeringsmateriale af de relevante arter, som opfylder mindre strenge krav, for at afhjælpe manglen på formeringsmateriale, der opfylder kravene i direktiv 66/404/EØF eller 71/161/EØF.

(4) Af genetiske årsager skal formeringsmaterialet være indsamlet på herkomststeder inden for de relevante arters naturlige vækstområde, og der bør gives de strengest mulige garantier til sikring af materialets identitet.

(5) Desuden bør formeringsmaterialet kun bringes i handelen, hvis det er ledsaget af et dokument, som indeholder visse oplysninger om det pågældende formeringsmateriale.

(6) Den enkelte medlemsstat bør endvidere bemyndiges til at tillade handel på sit område med frø og frøbedsplanter, der opfylder mindre strenge krav til oprindelsessted eller, når det gælder formeringsmateriale af Populus nigra, til kategori som fastsat i direktiv 66/404/EØF, eller med frø, der opfylder mindre strenge krav til specifik renhed som fastsat i direktiv 71/161/EØF, hvis handel med sådant materiale er tilladt i de øvrige medlemsstater i henhold til denne beslutning.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i bilag I fastsatte betingelser at tillade handel på deres område med frø, der opfylder mindre strenge krav med hensyn til herkomst som fastsat i direktiv 66/404/EØF, såfremt den i artikel 2 omhandlede dokumentation for frøets oprindelsessted og den højde, det er indsamlet i, fremlægges.

2. Medlemsstaterne bemyndiges til på deres område at tillade handel med planter, der er produceret i EF af ovennævnte frø.

Artikel 2

1. Den i artikel 1, stk. 1, omhandlede dokumentation betragtes som fremlagt, hvis formeringsmaterialet er af kategorien "lokalitetsbestemt formeringsmateriale" som defineret i OECD-ordningen for kontrol med forstligt formeringsmateriale i international handel eller af en anden kategori, som er defineret i nævnte ordning.

2. Hvis den i stk. 1 omhandlede OECD-ordning ikke anvendes på formeringsmaterialets oprindelsessted, accepteres der et officielt bevis af anden art.

3. Hvis der ikke kan fremlægges et officielt bevis, kan medlemsstaterne acceptere et uofficielt bevis.

Artikel 3

Medlemsstaterne bemyndiges til på de i bilag II fastsatte betingelser at tillade handel på deres område med vegetativt formeringsmateriale af Populus nigra, der ikke opfylder kravene til kategori som fastsat i artikel 4, stk. 1, i direktiv 66/404/EØF.

Artikel 4

Medlemsstaterne bemyndiges til på de i bilag III fastsatte betingelser at tillade handel på deres område med frø, der hverken opfylder kravene til oprindelsessted som fastsat i direktiv 66/404/EØF eller kravene til specifik renhed som fastsat i bilag I til direktiv 71/161/EØF, såfremt:

- den i artikel 2 omhandlede dokumentation er fremlagt for frøets oprindelsessted og den højde, det er indsamlet i, og

- det dokument, der kræves ifølge artikel 9 i direktiv 66/404/EØF, har ordlyden:

"Frø, der ikke opfylder standarderne for specifik renhed."

Artikel 5

1. Andre medlemsstater end ansøgermedlemsstaterne bemyndiges også til på de henholdsvis i bilag I, II og III fastsatte betingelser og til de af ansøgermedlemsstaterne påtænkte formål at tillade handel på deres område med det frø og de frøbedsplanter eller, når det gælder Populus nigra, med det vegetative formeringsmateriale, der er omhandlet i nærværende beslutning.

2. Med henblik på anvendelsen af stk. 1 yder de pågældende medlemsstater hinanden administrativ bistand. Ansøgermedlemsstaterne underrettes af de andre medlemsstater om, hvorvidt de har til hensigt at tillade handel med sådant formeringsmateriale, inden der kan gives tilladelse. Ansøgermedlemsstaterne kan kun gøre indsigelse, hvis hele den mængde, der er anført i denne beslutning, allerede er blevet tildelt.

Artikel 6

Den i artikel 1, stk. 1, og artikel 3, artikel 4, og artikel 5, stk. 1, omhandlede bemyndigelse udløber den 30. september 2001, for så vidt den vedrører den første markedsføring af forstligt formeringsmateriale i EF. Bemyndigelsen udløber den 31. december 2002, for så vidt den vedrører efterfølgende markedsføring i EF.

Artikel 7

For så vidt angår den i artikel 5 omhandlede første markedsføring af forstligt formeringsmateriale, giver medlemsstaterne inden 1. januar 2002 Kommissionen meddelelse om de mængder formeringsmateriale, der opfylder mindre strenge krav, og som er godkendt til handel på deres område i henhold til nærværende beslutning. Kommissionen underretter de øvrige medlemsstater herom.

Artikel 8

Denne beslutning er rettet til medlemsstaterne.

Udfærdiget i Bruxelles, den 19. oktober 2000.

På Kommissionens vegne

David Byrne

Medlem af Kommissionen

(1) EFT 125 af 11.7.1966, 2326/66.

(2) EFT L 87 af 17.4.1971, s. 14.

TEGNFORKLARING

1. Medlemsstater

B Kongeriget Belgien

DK Kongeriget Danmark

D Forbundsrepublikken Tyskland

EL Den Hellenske Republik

E Kongeriget Spanien

F Den Franske Republik

IRL Irland

I Den Italienske Republik

L Storhertugdømmet Luxembourg

NL Kongeriget Nederlandene

A Republikken Østrig

P Den Portugisiske Republik

UK Det Forenede Kongerige

2. Oprindelseslande eller -regioner

BG Bulgarien

BY Belarus

CA Canada

CA (BC) Canada (British Columbia)

CA (QCI) Canada (Queen Charlotte Island)

CH Schweiz

CN Kina

CZ Tjekkiet

EC Det Europæiske Fællesskab

HR Kroatien

HU Ungarn

JP Japan

MK Den Tidligere Jugoslaviske Republik Makedonien

NO Norge

PL Polen

RO Rumænien

RU Rusland

SI Slovenien

SK Slovakiet

US Amerikas Forenede Stater

3. Andre forkortelser:

max. alt maksimal højde

OEP eller tilsvarende oprindelse

ECSA fra EF-udvalgte områder

SIA lokalitetsbestemt "A"

ANEXO I/BILAG I/ANHANG I/ΠΑΡΑΡΤΗΜΑ I/ANNEX I/ANNEXE I/ALLEGATO I/BIJLAGE I/ANEXO I/LIITE I/BILAGA I

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

ANEXO II/BILAG II/ANHANG II/ΠΑΡΑΡΤΗΜΑ II/ANNEX II/ANNEXE II/ALLEGATO II/BIJLAGE II/ANEXO II/LIITE II/BILAGA II

>TABELPOSITION>

ANEXO III/BILAG III/ANHANG III/ΠΑΡΑΡΤΗΜΑ III/ANNEX III/ANNEXE III/ALLEGATO III/BIJLAGE III/ANEXO III/LIITE III/BILAGA III

>TABELPOSITION>